## Presuda Visokog upravnog suda Republike Hrvatske broj: UsII-10/2013-8 od 10. travnja 2013

### NN 52/2013 (3.5.2013.), Presuda Visokog upravnog suda Republike Hrvatske broj: UsII-10/2013-8 od 10. travnja 2013

VISOKI UPRAVNI SUD REPUBLIKE HRVATSKE

1067

PRESUDA

Visoki upravni sud Republike Hrvatske u vijeću sastavljenom od sudaca toga suda Marine Kosović Marković, predsjednice vijeća, Arme Vagner Popović i Ljiljane Karlovčan-Đurović, članica vijeća, te sudske savjetnice Ivane Mamić, zapisničarke, u upravnom sporu tužiteljice Bosiljke Reinitz iz Sesveta, Ivana Brkanovića 2/I, protiv rješenja tuženika Hrvatske agencije za poštu i elektroničke komunikacije, Zagreb, Roberta Frangeša Mihanovića 9, klasa: UP/I-344-08/11-01/831, urbroj: 376-05/LGŠ-13-05 (DB) od 23. siječnja 2013., uz sudjelovanje zainteresirane osobe BT net d.o.o. Zagreb, Dubravkin trg 5, kojeg zastupa odvjetnik Elvis Sever-Koren iz Zagreba, Kraljevićeva 8b, radi prigovora na postupanje operatora, u sjednici vijeća održanoj 10. travnja 2013.,

presudio je

I. Odbija se tužbeni zahtjev za poništenje rješenja tuženika Hrvatske agencije za poštu i elektroničke komunikacije, klasa: UP/I-344-08/11-01/831, urbroj: 376-05/LGŠ-13-05 (DB) od 23. siječnja 2013.

II. Ova presuda objavit će se u »Narodnim novinama«.

Obrazloženje

Osporenim rješenjem odbijen je prigovor tužiteljice na postupanje operatora BT net d.o.o. vezan za raskid ugovora broj 092 o priključenju i pretplatničkom odnosu za usluge kabelske televizije.

Tužiteljica u tužbi navodi da je 23. lipnja 2009. potpisala ugovor broj: 5004-092 s BT net-om o pružanju telekomunikacijskih usluga, 3 play 1 optic, na 24 mjeseca u kojem se BT net obvezao, prema članku 1. Ugovora, da će u roku od 45 dana uključiti korisnika u mrežu i omogućiti korištenje usluge. Davatelj usluge je postavio kutije, a na signal se čekalo do sljedeće godine do 12. veljače 2010. čime je BT net prekršio odredbe Ugovora. Ističe da je time bila onemogućena koristiti usluge drugog pružatelja. Nakon raskida ugovora tereti ju se da plati još šest mjeseci pretplate do kraja ugovorenog roka. Predlaže da se rješenje poništi.

Tuženik u odgovoru na tužbu navodi da je na osnovi prikupljene dokumentacije i očitovanja donio odluku sukladno odredbama Zakona o elektroničkim komunikacijama i posebnim propisima. Utvrdio je pravo stanje stvari i sve činjenice koje su od važnosti za donošenje zakonitog i pravilnog rješenja. Vidljivo je da je tužiteljica s BT net-om potpisala ugovor 23. lipnja 2009. a usluga je aktivirana 1. veljače 2010. BT net nije mogao utjecati na rokove priključenja jer je Zagrebački digitalni grad d.o.o. vlasnik mreže. Nakon aktiviranja usluge, prijevremeni raskid pretplatničkog ugovora povlači za sobom određene obveze koje su propisane pretplatničkim ugovorom. Upućuje na odredbu članka 3. stavak 2. predmetnog Ugovora. Kako je raskid Ugovora nastupio 1. rujna 2011. to je tužiteljica do kraja ugovorenog roka dužna podmiriti preostale pretplate. Predlaže da se tužbeni zahtjev odbije.

Zainteresirana osoba u ovom upravnom sporu BT net d.o.o., kojeg zastupa odvjetnik Elvis Sever-Koren, u odgovoru na tužbu navodi da se ne slaže s navodima i tvrdnjama tužiteljice navedenim u tužbi. Smatra da je tuženik dao pogrešnu uputu o pravnom lijeku jer je za pokretanje upravnog spora, u konkretnoj pravnoj stvari, trebao biti nadležan Upravni sud u Zagrebu. Predlaže tužbeni zahtjev odbaciti, odnosno podredno odbiti.

Kako tužiteljica osporava samo primjenu prava, činjenice su nesporne, a stranke u tužbi i u odgovoru na tužbu izričito ne zahtijevaju održavanje rasprave, Sud je spor riješio bez rasprave na temelju odredbe članka 36. točke 4. Zakon o upravnim sporovima (»Narodne novine«, broj 20/10. i 143/12.) te utvrdio da tužbeni zahtjev nije osnovan.

Prvenstveno sud otklanja prigovor zainteresirane osobe da je u konkretnoj upravnoj stvari za rješavanje tužbenog zahtjeva tužiteljice nadležan Upravni sud u Zagrebu. Ovo iz razloga jer je odredbom članka 18. stavak 2. Zakona o elektroničkim komunikacijama (»Narodne novine«, broj 73/08. i 90/11.) propisano da protiv odluka i drugih upravnih akta Agencije nije dopuštena žalba, ali se protiv njih može pokrenuti upravni spor pred Visokim upravnim sudom Republike Hrvatske.

Prema odredbi članka 50. stavak 1. naprijed navedenog Zakona, krajnji korisnik usluga ima pravo podnijeti operatoru javnih komunikacijskih usluga prigovor u vezi s pružanjem usluga, prigovor na iznos kojim je zadužen za pruženu uslugu, prigovor na kakvoću pružene usluge te prigovor zbog povrede odredaba pretplatničkog ugovora.

Operator javnih komunikacijskih usluga obvezan je dostaviti pisani odgovor krajnjem korisniku usluga o utemeljenosti podnesenog prigovora iz stavka 1. ovoga članka u roku od najviše 15 dana od dana zaprimanja prigovora, odnosno u roku od 30 dana od dana zaprimanja prigovora u slučaju iz članka 49. stavka 6. ovoga Zakona (stavak 12.).

Prema stavku 13. naprijed navedenog članka Zakona, na pisani odgovor operatora iz stavka 12. ovoga članka krajnji korisnik usluga ima pravo podnijeti pritužbu (reklamaciju) povjerenstvu za pritužbe potrošača pri operatoru javnih komunikacijskih usluga u roku od 30 dana od dana dostavljanja pisanog odgovora. Povjerenstvo za pritužbe potrošača operatora javnih komunikacijskih usluga obvezno je dostaviti pisani odgovor krajnjem korisniku usluga u roku od 30 dana od dana zaprimanja njegove pritužbe.

Prema članku 51. stavak 1. navedenog Zakona, u slučaju spora između krajnjeg korisnika usluga i operatora javnih komunikacijskih usluga u vezi s pružanjem usluga, iznosom kojim je zadužen za pruženu uslugu, kakvoćom pružene usluge ili prigovorom zbog povrede odredaba pretplatničkog ugovora krajnji korisnik usluga može podnijeti zahtjev za rješavanje spora Agenciji u roku od 30 dana od dana dostavljanja pisanog odgovora povjerenstva za pritužbe potrošača iz članka 50. stavka 13. ovoga Zakona. Zastara osporene tražbine ne teče za vrijeme rješavanja spora pred Agencijom.

U konkretnom slučaju, tužiteljica nije bila zadovoljna odgovorom Povjerenstva za pritužbe potrošača zainteresirane osobe odnosno odlukom zainteresirane osobe kojom joj se odobrava raskid Ugovora s danom 1. rujan 2011. i kojom se obavještava da je dužna podmiriti sve preostale mjesečne pretplate do kraja ugovorenog roka pa se obratila tuženiku za rješavanje spora sukladno naprijed citiranoj odredbi članka 51. Zakona.

I po ocjeni Suda osnovano je tuženik odbio prigovor tužiteljice vezan za raskid ugovora broj: 092 o priključenju i pretplatničkom odnosu za usluge kabelske televizije kao neosnovan. Ovo iz razloga jer je u postupku utvrđeno, a što među strankama nije sporno, da je Ugovor između tužiteljice i operatora potpisan 23. lipnja 2009., usluga aktivirana 1. veljače 2010. Ugovor je raskinut prije isteka ugovorenog roka odnosno s danom 1. rujna 2011.

Odredbom članka 2. Ugovora propisano je da se ugovor sklapa na neodređeno vrijeme, uz najmanje trajanje Ugovora od (24) dvadesetčetiri mjeseca od dana aktiviranja usluge. U slučaju prijevremenog raskida Ugovora korisnik je obvezan podmiriti sve preostale mjesečne pretplate za ugovorenu uslugu do kraja ugovorenog roka.

Slijedom navedenog, osnovano je tužiteljici, kao pretplatniku, određena obveza da podmiri sve preostale mjesečne pretplate do kraja ugovorenog roka jer je raskid Ugovora nastupio 1. rujna 2011., dakle prije isteka ugovorenog roka od dvadesetčetiri mjeseca od dana aktiviranja usluge.

Imajući u vidu navedeno osporeno rješenje se, uz obrazloženje kakvo je njime dano, ne može ocijeniti nezakonitim, pa je Sud na temelju odredbe članka 57. stavak 1. Zakon o upravnim sporovima (»Narodne novine«, broj 20/10. i 143/12.) presudio kao u točki I. izreke.

Odluka o objavi presude temelji se na odredbi članka 14. stavka 8. Zakona o elektroničkim komunikacijama.

Broj: UsII-10/2013-8

Zagreb, 10. travnja 2013.

Predsjednica vijeća
Marina Kosović Marković, v. r.

52 03.05.2013 Presuda Visokog upravnog suda Republike Hrvatske broj: UsII-10/2013-8 od 10. travnja 2013

52 03.05.2013 Presuda Visokog upravnog suda Republike Hrvatske broj: UsII-10/2013-8 od 10. travnja 2013

Presuda, NN 52/2013-1067